b'\n_START_ARTICLE_\nKauno laisvoji ekonomin\xc4\x97 zona\n_START_SECTION_\nLEZ \xc4\xafmon\xc4\x97s\n_START_PARAGRAPH_\n2010 m. zonoje veik\xc4\x97 9 \xc4\xafmon\xc4\x97s, 2013 m. \xe2\x80\x93 16 \xc4\xafmoni\xc5\xb3, u\xc5\xbeiman\xc4\x8di\xc5\xb3 apie 10 proc. LEZ teritorijos. I\xc5\xa1 viso teritorijoje b\xc5\xabt\xc5\xb3 galima \xc4\xafkurdinti apie 160 \xc4\xafmoni\xc5\xb3. Tiesiogin\xc4\x97s u\xc5\xbesienio investicijos sudaro 70 proc. vis\xc5\xb3 LEZ investicij\xc5\xb3. Lietuvos investicij\xc5\xb3 vidurkis siekia apie 20 proc, nors pagal \xc4\xafmoni\xc5\xb3 skai\xc4\x8di\xc5\xb3 lietuvi\xc5\xa1ko kapitalo bendrovi\xc5\xb3 yra daugiausia. 2013 m. Kauno LEZ veikl\xc4\x85 vykd\xc4\x97 7 \xc4\xafmon\xc4\x97s, vyko 2 \xc4\xafmoni\xc5\xb3 statybos darbai, kitos \xc4\xafmon\xc4\x97s atliko planavimo ir projektavimo darbus._NEWLINE_Zonoje \xc4\xafsik\xc5\xabrusios (ar pasira\xc5\xa1iusios sutartis d\xc4\x97l k\xc5\xabrimosi) \xc4\xafmon\xc4\x97s: Pienas LT, Vi\xc4\x8di\xc5\xabn\xc5\xb3 grup\xc4\x97, \xc5\xa0viesa, Lavisos LEZ terminalas, Jana seta, Genesta, Aconitum, Festina, Ryterna, Finnfoam, Dubingiai, YIT, Hitech, Itella, Elinta, Sausumos laivai, Kam\xc4\x97 ir kt. Be min\xc4\x97t\xc5\xb3j\xc5\xb3, Kauno LEZ veikl\xc4\x85 vykdo dar beveik 20 LEZ statuso neturin\xc4\x8di\xc5\xb3 \xc4\xafmoni\xc5\xb3. Kauno LEZ \xc4\xafsik\xc5\xabrusiose \xc4\xafmon\xc4\x97se 2013 m. dirbo daugiau kaip 500 darbuotoj\xc5\xb3. Planuojama, kad Kauno LEZ prad\xc4\x97jus veikti visoms 16 \xc4\xafmoni\xc5\xb3 darbuotoj\xc5\xb3 skai\xc4\x8dius padvigub\xc4\x97s, taigi bus sukurta dar 500 darbo viet\xc5\xb3. Tuo tarpu u\xc5\xbe LEZ rib\xc5\xb3 gali b\xc5\xabti jau\xc4\x8diamas daugiau nei pusantro t\xc5\xabkstan\xc4\x8dio darbuotoj\xc5\xb3 poreikis.\n_START_SECTION_\nZonos\n_START_PARAGRAPH_\nKauno LEZ teritorija suskirstyta \xc4\xaf 3 zonas: Logistikos ir gamybos teritorij\xc4\x85, Verslo gatv\xc4\x99 ir Oro park\xc4\x85. _NEWLINE_Logistikos ir gamybos teritorija - \xc5\xa1iuo metu aktyviausiai pl\xc4\x97tojama Kauno laisvosios ekonomin\xc4\x97s zonos teritorija. Did\xc5\xbeioji dalis teritorijos jau paruo\xc5\xa1ta ir naudojama \xe2\x80\x9eplyno lauko\xe2\x80\x9c investicijoms. _NEWLINE_Kauno LEZ yra \xc4\xafsik\xc5\xabr\xc4\x99 logistikos terminalai, farmacini\xc5\xb3 produkt\xc5\xb3 gamybos \xc4\xafmon\xc4\x97, pramon\xc4\x97s automatizavimo \xc4\xafmon\xc4\x97, veikl\xc4\x85 prad\xc4\x97jo Suomijos kapitalo \xc4\xafmon\xc4\x97, gaminanti izoliacines plok\xc5\xa1tes.  Tiesiogin\xc4\x97s u\xc5\xbesienio investicijos Kauno LEZ sudaro 71 proc. vis\xc5\xb3 investicij\xc5\xb3. Pagal ekonominius rodiklius \xc5\xa1i zona art\xc4\x97ja prie Klaip\xc4\x97dos LEZ pasiekim\xc5\xb3._NEWLINE_Verslo gatv\xc4\x97 \xe2\x80\x93 b\xc5\xabsim\xc5\xb3 pastat\xc5\xb3 kompleksas prie A6 kelio, kuriame si\xc5\xabloma 13 \xc5\xbeem\xc4\x97s sklyp\xc5\xb3, tinkam\xc5\xb3 biurams ir vie\xc5\xa1bu\xc4\x8diams. Visiems sklypams parengti detalieji planai, jie apr\xc5\xabpinti reikalinga infrastrukt\xc5\xabra. Tai bus lengvai pasiekiama teritorija su gerai i\xc5\xa1vystyta transporto priemoni\xc5\xb3 parkavimo sistema bei moderniomis biur\xc5\xb3 patalpomis, atitinkan\xc4\x8diomis \xc5\xa1iandienos reikalavimus. _NEWLINE_Oro parkas \xe2\x80\x93 LEZ teritorija, besiribojanti su Kauno tarptautiniu oro uostu (bendra 3\xc2\xa0km riba). Oro parko teritorijoje yra derinami oro, sausumos ir gele\xc5\xbeinkeli\xc5\xb3 transporto keliai. D\xc4\x97l to oro linij\xc5\xb3 baz\xc4\x97s, orlaivi\xc5\xb3 aptarnavimo, aviacijos pramon\xc4\x97s (l\xc4\x97ktuv\xc5\xb3 surinkimas, bandymai ir prekyba) \xc4\xafmon\xc4\x97s vienu metu gal\xc4\x97s tur\xc4\x97ti pri\xc4\x97jim\xc4\x85 prie pakilimo tako ir naudotis mokestin\xc4\x97mis ir muit\xc5\xb3 lengvatomis, teikiamomis LEZ.'